ఐరోపా
సాంప్రదాయకంగా ఏడు ఖండాలు అని చెప్పుకొనేవాటిలో ఐరోపా ఒకటి. యురేషియా భూఖండము యొక్క పశ్చిమాత్య ద్వీపకల్పము. ఐరోపాకు ఉత్తరాన ఆర్కిటిక్ మహాసముద్రము, పశ్చిమాన అట్లాంటిక్ మహాసముద్రము, దక్షిణాన మధ్యధరా సముద్రము, ఆగ్నేయాన కాకసస్ పర్వతాలు, నల్ల సముద్రం మరియు నల్లసముద్రాన్ని, మధ్యధరా సముద్రాన్ని కలుపుతున్న కాలువలు సరిహద్దులుగా ఉన్నాయి. తూర్పు దిశన ఐరోపా మరియు ఆసియా ఖండాలకు సరిహద్దులుగా ఉరల్ పర్వతాలు, ఉరల్ నది మరియు కాస్పియన్ సముద్రం ఉన్నాయి. విస్తీర్ణాన్ని బట్టి ఐరోపా, 10,180,000 చదరపు కిలోమీటర్లు (3,930,000 చ.మై) వైశాల్యముతో ప్రపంచములో రెండవ చిన్న ఖండము. ఇది 2% భూమి వైశాల్యము కలిగి ఉంది. ఐరోపా ఖండంలో దాదాపు 50 దాకా సర్వసత్తాక దేశాలు ఉన్నాయి. కానీ వీటి కచ్చితమైన సంఖ్య ఐరోపా యొక్క సరిహద్దుల నిర్ణయాన్ని బట్టి, పూర్తిస్థాయి గుర్తింపులేని ప్రదేశాలను పరిగణనలోకి తీసుకోవటం, తీసుకోకపోవటం వంటి విషయాలపై ఆధారపడుతుంది. ఐరోపా దేశాలలో జనాభా వారిగా మరియు వైశాల్యము వారీగా రష్యా అన్నింటికంటే పెద్దదేశం కాగా వాటికన్ అన్నింటికంటే చిన్నదేశం. 71 కోట్ల జనాభాతో ఆసియా, ఆఫ్రికాల తర్వాత ఐరోపా అత్యంత జనాభా కలిగిన ఖండము. ప్రపంచము యొక్క 11% ప్రజలు ఐరోపాలో నివసిస్తున్నారు. అయితే, ఖండము అంటే ఒక భౌగోళిక ఉనికితో పాటు, సాంస్కృతిక మరియు రాజకీయ ఉనికిని కూడా సూచిస్తుంది కాబట్టి ఐరోపా యొక్క సరిహద్దులు మరియు జనాభా గురించి ఏకాభిప్రాయము లేదు.
మూలవాసులు
ఉత్తర స్పెయిన్‍లో, వాయువ్య ఫ్రాన్సులో నివసించే బాస్క్యూ ప్రజలు ఐరోపాలోనే ప్రాచీనమైన మూలవాస ప్రజానీకం. బాస్క్యూ ప్రజలు ఐరోపా కొత్త రాతి యుగపు సంతతికి చెంది, ఇప్పటికీ జీవించి ఉన్న చిట్టచివరి ఎత్నో - లిగ్విస్టిక్ సమూహం. వీరు ఇండో - యూరోపియన్ భాషలు మాట్లాడే ప్రజానీకం ఈ ప్రాంతంలోనికి చొచ్చుక రాకముందు నుంచే ఇక్కడ నివసిస్తున్న ప్రజలు. బాస్క్యూ ప్రజల పుట్టుక గురించి మరో సిద్ధాంతం ఇలా చెపుతుంది. వారు ఫ్రాంకో - కాంటాబ్రియన్ ప్రాంతంలో నిరంతరాయంగా నివసిస్తూ, నశించిపోగా మిగిలివున్న పాత రాతి యుగపు ఐరోపా ప్రజలు. వారు కనీసం మెగ్డాలియన్ కాలం నుండి ఈ ప్రాంతంలో నివసిస్తున్నారు. బాస్క్యూ దేశంలోనికి జరిగిన చొరబాటుని గురించి తెలిపే ఒకే ఒక పురాతత్వ శాస్త్ర ఆధారం సుమారు 40 వేల సంవత్సరాల కిందటిది. ఈ కాలంలోనే క్రో - మాగ్నన్ మానవుడు ఐరోపాలోనికి మొదటి సారిగా ప్రవేశించి హోమో నియాండర్తలెన్సిస్‌గా అభివృద్ధి చెందాడు.